DA Den Europæiske Unions Tidende CE 88/307

(2004/C 88 E/0313)

SKRIFTLIG FORESPØRGSEL P-3906/02

af Anna Karamanou (PSE) til Kommissionen

(7. januar 2003)

Om: Underernæring i Gaza-striben og på Vestbredden

I henhold til de seneste oplysninger fra FN er der et alvorligt underernæringsproblem i Gaza-striben og på Vestbredden. Palæstinenserne lider navnlig af mangel på mikromineraler, det som Verdenssundhedsorganisationen kalder »skjult hungersnød«. Mangel på mikromineraler og vitaminer forhindrer børn i at udvikle sig normalt, skader i mange tilfælde alvorligt og uigenkaldeligt deres fatteevne, svækker både børns og voksnes immunforsvar og deres psykiske og fysiske kræfter. I ekstreme tilfælde kan det føre til blindhed og død. En undersøgelse, der er fortaget af USA's agentur for international udvikling, har samtidig vist, at fire ud af fem børn i Gaza-striben og på Vestbredden lider af jern- og zinkmangel, og at over halvdelen af børnene lider af kulhydrat- og A-vitaminmangel.

På hvilken måde fordeler Kommissionen EU's finansielle bistand til Palæstina for direkte at medvirke til at imødegå situationen?

Svar afgivet på Kommissionens vegne af Christopher Patten

(29. januar 2003)

Kommissionen besluttede for nylig via sin budgetpost for fødevaresikkerhed at afsætte 10 mio. EUR til Verdensfødevareprogrammets (WFP) Emergency Operation Plan (EMOP) nr. 10 190 for at afhjælpe behovene blandt konfliktofrene i de palæstinensiske områder. Målgruppen er ca. 360 000 særdeles ringe stillede personer blandt de palæstinensere, der ikke er flygtninge. Der er tale om børn under fem år, gravide, ammende mødre, ældre, handicappede og kronisk syge. Disse personer var tidligere berettigede til særlige sociale ydelser (kontanter og naturalier) fra det palæstinensiske socialministerium i henhold til et program, som har måttet afbrydes som følge af den nuværende krisesituation.

De varer, der vil blive stillet til rådighed takket være Kommissions støtte, er hvedemel, ris, linser, sukker, olivenolie og anden planteolie. For at sikre fleksibilitet og en hurtig formidling ved anvendelse af WFP's planer vil disse varer til dels blive købt og tilvejebragt af Kommissionen i medlemsstaterne og til dels direkte blive købt og tilvejebragt af WFP i de palæstinensiske områder og nabolandene.

Inden for rammerne af WFP's EMOP nr. 10 072, som blev afsluttet i august 2002, stillede Kommissionen desuden 5 mio. EUR til rådighed til køb af ca. 7 400 t hvedemel og 3 200 t ris til brug for personer i samme situation.

Kommissionen har dermed været langt den største bidragyder til disse to programmer (en tabel over bidragene til det palæstinensiske område sendes direkte til det ærede medlem og til Europa-Parlamentets Sekretariat).

Siden midten af 1990'erne har Kommissionen hvert år finansieret programmer for fødevarehjælp og kontant bistand til den sårbare palæstinensiske flygtningebefolkning. Dette rammebeløb androg i 2002 15 mio. EUR. Programmet forvaltes af UNRWA (De Forenede Nationers Hjælpeorganisation for Palæstinaflygtninge) og omfatter fem aktionsområder, nemlig Jordan, Libanon, Den Syriske Arabiske Republik, Vestbredden og Gaza-striben. Via programmet ydes der bistand til ca. 224 000 særligt medtagne personer, herunder 105 000 gravide og ammende kvinder og disses børn, 500 ambulant behandlede tuberkulosepatienter, familier med enker, forældreløse, ældre og lægeligt arbejdsudygtige som overhoved osv. De personer i de palæstinensiske områder, hvortil der ydes bistand via dette program, er 73 000 personer i Gaza-striben og 31 000 på Vestbredden. I en evaluering, der for nylig blev foretaget af programmet, blev det understreget, at programmets komponenter for ernæring og kosttilskud er af særdeles stor betydning. Disse gør det muligt at udlevere tørrationer til kvinder fra femte svangerskabsmåned til ét år efter fødslen og jerntilskud til børn før skolealderen og til kvinder i fødedygtig alder på sundhedsklinikker for gravide og småbørn.

For at ajourføre de disponible data om fødevaresikkerhed er Kommissionen i tæt samarbejde med Levnedsmiddel- og Landbrugsorganisationen (FAO), WFP og UNRWA samt det amerikanske Agency for International Development (USAID) og dettes partnere i færd med at færdiggøre en opgavebeskrivelse for en omfattende vurdering af fødevaresikkerheden, som vil omfatte byområder og landdistrikter samt flygtninge og andre befolkningsgrupper end flygtninge, der lever i de palæstinensiske områder. Som led i vurderingen vil der blive foretaget en undersøgelse og analyse af spørgsmål med tilknytning til fødevaredisponibilitet og -adgang i de palæstinensiske områder og blive udarbejdet henstillinger til Den Palæstinensiske Myndighed med henblik på en forbedret koordination af den indsats, som det internationale samfund gør for at afhjælpe den usikre fødevaresituation. Arbejdet vil efter planen blive indledt i begyndelsen af 2003. Det vil blive udført af et »Senior Team« bestående af eksperter fra FAO og nationale eksperter.